3.5.2023
FI
Euroopan unionin virallinen lehti
C 156/31
Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla (2023/C 156/06)
Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.
YHTENÄINEN ASIAKIRJA
”Sidra da Madeira” EU-nro: PGI-PT-02641 – 14.10.2020 SAN ( ) SMM (X) 1.
Nimi tai nimet ”Sidra da Madeira”
2.
Jäsenvaltio tai kolmas maa Portugali
3.
Maataloustuotteen tai elintarvikkeen kuvaus
3.1.
Tuotetyyppi Luokka 1.8 Muut perussopimuksen liitteeseen I kuuluvat tuotteet (mausteet jne.)
3.2.
Kuvaus 1 kohdassa nimetystä tuotteesta ”Sidra da Madeira” on juoma, jota valmistetaan käyttämällä puristettua tuoretta hedelmämehua, jota saadaan yksinomaan Madeiran saarella kasvatetuista perinteisistä tai muista omenalajikkeista (Malus domestica Borkh.) ja joskus omenien ja päärynöiden (Pyrus communis L.) sekoitteesta.
Se valmistetaan perinteisillä tai Madeiran saarelle ominaisilla tuotantomenetelmillä.
Tämä luonnonmukainen siideri valmistetaan yksinomaan käyttämällä mehua, jota saadaan leikkaamalla, jauhamalla, murskaamalla ja puristamalla paikallisesti viljeltyjä omenoita ja toisinaan päärynöitä.
Juoma sisältää ainoastaan käymistilanteessa syntyvää sokeria ja hiilihappoa.
Juomaa on saatavilla myös luonnonmukaisena hiilihapollisena siiderinä, jossa kuohuvuus on saatu kokonaan tai osittain aikaan lisäämällä hiilihappoa.
Sidra da Madeira -siiderillä on seuraavat ominaisuudet: alkoholipitoisuus vähintään 5 prosenttia (tilavuusprosentteina 20 °C:ssa), käymiskykyisten sokereiden pitoisuus alle 15 g/l, vähimmäishappopitoisuus (omenahappona) 3–10 g/l, haihtuvien happojen enimmäispitoisuus (ilmaistuna etikkahappona) 1,8 g/l ja kokonaisrikkidioksidipitoisuus (ilmaistuna SO2:na) enintään 200 mg/l.
Käytettyjen hedelmälajien ja -lajikkeiden yhdistelmästä riippuen Sidra da Madeira -siiderin väri vaihtelee kirkkaasta sitruunankeltaisesta oljenkeltaiseen.
Värissä on myös oranssin vivahteita, jotka tulevat selkeästi esiin suodatetuissa juomissa ja suodattamattomissa juomissa joissakin sakkakerrostumissa.
Juomassa on raikas ja autenttinen aromi, jossa on keskivoimakasta tai voimakasta hedelmäisyyttä sekä vihreän omenan, kypsän omenan, kvittenin ja/tai sitrushedelmien selkeitä vivahteita.
Yhdessä nämä muodostavat tasapainoisen ja miellyttävän kokonaisuuden.
(1) EUVL L 343, 14.12.2012, s. 1.